Skallar leita stuðnings um kaup útlendinga „ Það hafa margir haft samband við mig og segjast vera tilbúnir að standa á bak við það að við fáum einn eða tvo erlenda leikmenn til okkar . Þetta fór í loftið í gær og fyrradag og þegar eru nokkrir komnir á blað sem eru tilbúnir að borga ákveðna upphæð á mánuði , en það þarf miklu fleiri . Þetta kemur í ljóst nú í lok vikunnar hvað verður , “ segir Hafsteinn Þórisson formaður körfuknattleikdeildar Skallagríms í samtali við Skessuhorn í morgun . Hafsteinn sér fram á mjög erfiðan vetur án útlendings í úrvalsdeildinni í vetur , en liðið hefur tapað þremur fyrstu leikjunum með talsverðum mun , þar á meðal á móti Breiðabliki sem einnig var spáð falli úr deildinni í vetur . Hafsteinn segir að verði af þessu , þá eigi að gera það algjörlega utan við annað starf deildarinnar , fólk borgi ákveðna upphæð á mánuði og skrifi undir samning sem það verði síðan að standa við . Hann segir ljóst að möguleiki sé að fá góða leikmenn frá Evrópu fyrir ekki mikla peninga , það séu margir núna án samninga . „ Við erum að reyna að semja við einn leikmann núna um að hann fái greitt í íslenskum krónum og ég er að vona að það muni ganga , “ segir Hafsteinn . Þeir sem hafa áhuga að taka þátt í þessu erlendu leikmanna átaki Skallagríms er bent á að hafa samband við Hafstein í síma 696 1544 eða senda tölvupóst á brennistadir@emax.is